รายการเดินหน้าประเทศไทย : การอนุรักษ์ทรัพยากรธรรมชาติและสัตว์ป่า ป่ารอยต่อ 5 จังหวัด ออกอากาศวันเสา
พลเอก สุรศักดิ์ กาญจนรัตน์ รัฐมนตรีว่าการกระทรวงทรัพยากรธรรมชาติและสิ่งแวดล้อม กล่าวในรายการเดินหน้าประเทศไทย ถึงการอนุรักษ์ทรัพยากรธรรมชาติและสัตว์ป่าในพื้นที่ป่ารอยต่อ 5 จังหวัด ว่าอดีตที่ผ่านมามีการตัดไม้ทำลายป่า ครอบครองพื้นที่และล่าสัตว์ ส่งผลกระทบอย่างมาก รัฐบาลได้พยายามเข้ามาดูแลแก้ไขปัญหา  ซึ่งปัจจุบันมูลนิธิอนุรักษ์ป่ารอยต่อมีพลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม เป็นประธานมูลนิธิ  โดยร่วมมือกับทหาร ตำรวจ และเครือข่ายประชาชนทุกภาคส่วนมาบูรณาการทำงาน  ส่งผลให้พื้นที่ป่ากลับมาอุดมสมบูรณ์เต็มพื้นที่  แต่เมื่อป่ามีความอุดมสมบูรณ์ ก็ยังเกิดปัญหาในเรื่องการขยายพันธุ์สัตว์ป่าที่รวดเร็ว โดยเฉพาะช้างป่า มีอยู่เต็มพื้นที่และบางส่วนขึ้นมาบนถนนเข้าไปคุกคามพืชผลทางการเกษตรของประชาชนได้รับความเสียหาย  กระทรวงทรัพยากรธรรมชาติและสิ่งแวดล้อม จึงจัดทำแผนยุทธศาสตร์ในระยะ 10 ปี และมองไปถึงระยะ 20 ปี  โดยแบ่งเป็น 2 ส่วน ได้แก่ แผนเผชิญเหตุระยะเฉพาะหน้า โดยการแจ้งเตือน จัดชุดปฏิบัติการพิเศษติดตามช้างและฝึกเครือข่ายภาคประชาชนในการดูแลช้าง  ส่วนแผนระยะยาว เริ่มบริหารจัดการพื้นที่เพื่อให้คนอยู่กับป่าได้อย่างสมบูรณ์และยั่งยืน

รัฐมนตรีว่าการกระทรวงทรัพยากรธรรมชาติและสิ่งแวดล้อม ยังกล่าวอีกว่า  เส้นทางผ่านเขตรักษาพันธุ์สัตว์ป่าเขาอ่างฤๅไน ถนนสาย 3076 เป็นถนนผ่านพื้นที่อุทยาน โดยประชาชนมักใช้สัญจรไปมา จึงทำให้เกิดอุบัติเหตุระหว่างคนกับสัตว์บ่อยครั้ง ส่งผลให้สัตว์ตายและได้รับบาดเจ็บอย่างต่อเนื่อง แม้จะแก้ไขปัญหาด้วยการควบคุมการใช้ถนนให้เป็นเวลา ดังนั้นจึงจะสร้างเส้นทางอ้อมผ่านพื้นที่ดังกล่าว ขณะนี้อยู่ระหว่างการก่อสร้าง เพื่อรักษาชีวิตสัตว์ป่าและสร้างประโยชน์ให้คนในพื้นที่



พนิตนาฏ ขวัญแสนสุข / สวท.